Hätäkeskuslaitos

**Hätäkeskuslaitos** () on Suomessa toimiva valtion virasto, jonka tehtävänä on ottaa vastaan ihmisten, omaisuuden ja ympäristön turvallisuuteen liittyviä hätäilmoituksia ja välittää ne edelleen auttavalle viranomaiselle.

Suomessa hätäkeskukset ovat moniviranomaiskeskuksia, joista saa avun erilaisiin hätätilanteisiin. Hätäkeskusten yhteinen puhelinnumero eli hätänumero on **112**. Suomen hätäkeskuksien kautta avun saa poliisin, pelastus-, terveys- ja sosiaalitoimen hätätilanteisiin. Ahvenanmaalla on erillinen hätäkeskus, joka toimii Ahvenanmaan maakunnan hallituksen alaisuudessa. Kuulo- ja puhevammaiset voivat tehdä hätäilmoituksen tekstiviestitse numeroon 112. 

Meripelastuksella on Suomessa omat hälytyskeskuksensa ja erillinen hätänumero, **0294&nbsp;1000**. Satelliittipuhelimesta voi soittaa hätäkeskuslaitokselle Keravalle satelliittipuhelinnumeroon **+358&nbsp;92&nbsp;3550545**. Puhelu ei ole maksuton, eikä sitä ensisijaisteta muihin liikkeellä oleviin puheluihin mitenkään. Lisäksi numeroon +358&nbsp;92&nbsp;3550545 ei voi lähettää tekstiviestejä.

## Hätäkeskuslaitos ja hätäkeskukset
Hätäkeskuslaitoksen pääjohtajana toimii 1.3.2020 alkaen diplomi-insinööri, valtiotieteen maisteri Taito Vainio.

Vuoden 2011 hallitusohjelmaan pohjautuneessa hätäkeskusuudistuksessa keskusten lukumäärää laskettiin, jolloin sijoituspaikkakunnista tuli Kerava, Kouvola, Kuopio, Oulu, Pori, Turku ja Vaasa. Myöhemmin Kouvolan hätäkeskus yhdistettiin Kuopion hätäkeskukseen. Alun perin 2007 tehdyssä selonteossa tavoitteena oli sijoittaa keskukset maanalaisiin suojatiloihin ja käyttää hyväksi olemassa olevia poikkeusolojen johtokeskustiloja. Kävi ilmi, että uusien maanalaisten keskusten kustannukset nousisivat liian korkeiksi, minkä vuoksi osa keskuksista sijoitettiin maanpäällisiin kevyemmin suojattuihin toimitiloihin. Vuonna 2025 heikentyneen maailmantilanteen takia hätäkeskuksia uudistetaan sijoittamalla ne kalliosuojiin. Keravan hätäkeskus sijaitsee kalliotiloissa jo valmistumisestaan lähtien, ja seuraavana ovat vuorossa Kuopion ja Turun hätäkeskukset.

Vuodesta 2011 lähtien useita hätäkeskuksia on lakkautettu. Esimerkiksi Lapin hätäkeskus liitettiin Oulun hätäkeskukseen, Keski-Suomen hätäkeskus Jyväskylässä lakkautettiin syksyllä 2014 ja liitettiin Vaasan hätäkeskukseen. Kuopion hätäkeskuksen myötä Etelä-Savon hätäkeskus lakkautettiin 28.11.2012, Pohjois-Karjalan hätäkeskus lakkautettiin 21.11.2012 ja Kaakkois-Suomen hätäkeskus lakkautettiin 4.12.2012.

## Hätäkeskusalueet

Suomessa on käytössä kuusi hätäkeskusta 25.11.2014 valmistuneen hätäkeskusuudistuksen jälkeen.

### [[Oulun hätäkeskus]]
* Pohjois-Pohjanmaa
* Kainuu
* Lappi

Oulun hätäkeskus on aloittanut toimintansa 8.11.2011.

### Kuopion hätäkeskus
* Pohjois-Savo
* Pohjois-Karjala
* Etelä-Savo
* Etelä-Karjala
* Kymenlaakso

Kuopion hätäkeskus on aloittanut toimintansa 4.12.2012.

### Porin hätäkeskus
* Pirkanmaa
* Satakunta

Porin hätäkeskus on aloittanut toimintansa 19.11.2013.

### Keravan hätäkeskus
* Uusimaa

Keravan hätäkeskus on aloittanut toimintansa 18.3.2014.

### Turun hätäkeskus
* Varsinais-Suomi
* Kanta-Häme
* Päijät-Häme

Turun hätäkeskus on aloittanut toimintansa 8.4.2014.

### Vaasan hätäkeskus
* Pohjanmaa
* Etelä-Pohjanmaa
* Keski-Pohjanmaa
* Keski-Suomi 

Vaasan hätäkeskus on aloittanut toimintansa 25.11.2014.

Hätäkeskuslaitoksen johto työskentelee keskushallinnossa Porissa.

## Katso myös

* 112-päivä

## Lähteet

## Aiheesta muualla
* Hätäkeskuslaitoksen kotisivut